Diari Oficial de la Generalitat Valenciana


Sumari del DOGV 3707, del 13-03-2000 (2000/1787)

ORDRE de 25 de febrer de 2000, de la Conselleria de Cultura, Educació i Ciència, per la qual es convoquen ajudes per a la realització d’intercanvis escolars entre alumnes dels centres mantinguts amb fons públics dels territoris de predomini lingüístic establits pels articles 35 i 36 de la Llei 4/1983, d’Ús i Ensenyament del Valencià.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3707

Data del DOGV
:   13-03-2000

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2000/1787


Data del document
:   25-02-2000

Organisme emissor
:   Conselleria de Cultura, Educació i Ciència

Tipus de document
:   Ordre

Descriptors 

:   * llengua regional
    * ajuda pública
    * suport econòmic

ORDRE de 25 de febrer de 2000, de la Conselleria de Cultura, Educació i Ciència, per la qual es convoquen ajudes per a la realització d'intercanvis escolars entre alumnes dels centres mantinguts amb fons públics dels territoris de predomini lingüístic establits pels articles 35 i 36 de la Llei 4/1983, d'Ús i Ensenyament del Valencià. [2000/X1787]
  
La Constitució Espanyola en el paràgraf quart del preàmbul explicita la voluntat de protegir tots els espanyols i pobles de l'Estat en l'exercici de les seues cultures, tradicions, llengües i institucions; l'article 3r reconeix el plurilingüisme d'Espanya en establir que les altres llengües espanyoles, diferents del castellà, seran també oficials en les respectives comunitats autònomes segons els seus estatuts i, que constituïxen, un patrimoni cultural que serà objecte d'especial respecte i protecció.
  
En coherència amb allò que manifesta la Constitució, l'article 7é de l'Estatut d'Autonomia de la Comunitat Valenciana establix la cooficialitat del valencià i del castellà en l'àmbit territorial de la Comunitat i encomana a la Generalitat Valenciana l'adopció de mesures que puguen garantir i assegurar-ne el coneixement i ús normal. Així mateix establix que «hom atorgarà especial protecció i respecte a la recuperació del valencià».
  
La Llei d'Ús i Ensenyament del Valencià explicita entre els seus objectius específics, tant la necessitat de fer efectiu el dret de tots els ciutadans a conèixer i usar el valencià com l'exigència de garantir, segons els principis de gradualitat i voluntarietat, el coneixement i ús del valencià a tot l'àmbit territorial de la Comunitat. L'article 19 de la mateixa Llei, establix, sense perjudici de les excepcions regulades a l'article 24, que al final dels estudis obligatoris els alumnes han d'estar capacitats per a utilitzar, oralment i per escrit, el valencià en igualtat amb el castellà.
  
D'altra banda la Llei Orgànica d'Ordenació General del Sistema Educatiu determina entre els seus fins la formació en el respecte de la pluralitat lingüística i cultural d'Espanya. Així mateix, explicita que l'educació contribuirà a dotar els alumnes de la competència i del domini tant en castellà com en la llengua pròpia de la Comunitat Autònoma.
  
Per tot això, l'obligatorietat del coneixement dels dos idiomes, explícita en l'ordenament legal, és una conseqüència lògica de la seua declaració d'oficialitat.
  
El títol quint de la Llei 4/1983, d'Ús i Ensenyament del Valencià, establix atenent a criteris històrics els termes municipals que es declaren de predomini lingüístic valencià i els que es declaren de predomini lingüístic castellà.
  
L'ensenyament en valencià és ja una realitat a les comarques incloses dins de la zona de predomini lingüístic valencià, així com la implantació generalitzada de l'Àrea de Valencià: Llengua i Literatura a les localitats de predomini lingüístic castellà mencionades a l'article 36 de la Llei d'Ús i Ensenyament del Valencià.
  
La consecució del domini, oral i escrit, dels dos idiomes oficials per part de tots els escolars valencians és un objectiu fonamental al qual ha contribuït el professorat, els pares, els alumnes i l'administració educativa; però és un objectiu parcialment aconseguit, sobretot en aquells territoris en què l'escola és l'únic context per a accedir al coneixement del valencià.
  
Per tant, les ajudes convocades per la present ordre pretenen promocionar intercanvis que faciliten contextos reals d'ús dels dos idiomes per a l'alumnat dels dos territoris de predomini lingüístic, de manera que puguen millorar, tant la competència i el domini del valencià i del castellà, com un coneixement real de la diversitat cultural i lingüística de la nostra Comunitat.
  
Per tant, atenent, a l'obligació estatutària de recuperar el valencià i afavorir la integració lingüística i cultural de tots els valencians a través del coneixement de les diverses realitats sociolingüístiques i fent ús de les atribucions que em conferix l'article 35 de la Llei 5/1983, de 30 de desembre, de Govern Valencià,
  
ORDENE
  
Primer
  
Convocar ajudes per a la realització d'intercanvis escolars entre alumnes de centres mantinguts amb fons públics d'Educació Primària, Educació Especial, Educació Secundària Obligatòria, Batxillerat o Formació Professional dels territoris de predomini lingüístic establits pels articles 35 i 36 de la Llei 4/1983, d'Ús i Ensenyament del Valencià, i aprovar les bases per les quals es regirà la convocatòria, que s'inclouen com a Annex I de la present ordre.
  
L'intercanvi es realitzarà durant l'any 2000.
  
Segon
  
Per al suport econòmic dels projectes:
  
a) els centres educatius privats concertats podran sol·licitar una ajuda, a càrrec del capítol IV, programa 421.30 del pressupost de la Conselleria de Cultura, Educació i Ciència per a l'any 2000. L'import global màxim destinat a la convocatòria serà d'un milió de pessetes i la línia de subvenció 408/000/00.
  
b) els centres públics podran sol·licitar una ajuda com a despesa extraordinària de funcionament, a càrrec del capítol II, programa 421.30 de la Conselleria de Cultura, Educació i Ciència per a l'any 2000. L'import global màxim destinat a la convocatòria serà de dos milions de pessetes.
  
DISPOSICIONS FINALS
  
Primera
  
Delegue el director general d'Ordenació i Innovació Educativa i Política Lingüística la concessió de les ajudes corresponents a la present ordre i l'autoritze a dictar les resolucions necessàries per al seu desplegament i execució.
  
Segona
  
La present ordre entrarà en vigor l'endemà de la seua publicació en el Diari Oficial de la Generalitat Valenciana.
  
De conformitat amb el que s'establix en els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei Reguladora de la Jurisdicció Contenciosa Administrativa, el present acte, que posa fi a la via administrativa, podrà ser recorregut potestativament en reposició o bé cabrà plantejar directament recurs contenciós administratiu, en els terminis i davant els òrgans que s'indiquen a continuació:
  
a) El recurs de reposició haurà d'interposar-se davant el conseller de Cultura, Educació i Ciència, en el termini d'un mes a comptar del dia següent al de la seua publicació.
  
b) El recurs contenciós administratiu haurà de plantejar-se davant el Tribunal Superior de Justícia de la Comunitat Valenciana, en el termini de dos mesos a comptar des de l'endemà de la seua publicació.
  
València, 28 de febrer de 2000
  
El conseller de Cultura, Educació i Ciència,
  
MANUEL TARANCÓN I FANDOS
  
Annex I
  
Bases per les quals es regula la convocatòria
  
Primera
  
L'objecte de la present convocatòria és atorgar ajudes econòmiques que promocionen els intercanvis entre l'alumnat dels centres mantinguts amb fons públics dels dos territoris de predomini lingüístic establits pels articles 35 i 36 de la Llei d'Ús i Ensenyament del Valencià, de manera que faciliten contextos reals d'ús dels dos idiomes oficials de la Comunitat Valenciana. L'alumnat participant en l'intercanvi realitzarà, durant el curs acadèmic 1999/2000, els nivells educatius corresponents a Educació Primària, Educació Especial, Educació Secundària Obligatòria, Batxillerats o Formació Professional.
  
Segona
  
1. En els intercanvis escolars programats a partir de la present convocatòria es desplegaran, durant els dies d'estada i convivència, diverses activitats segons els objectius següents:
  
- Afavorir l'apropament entre els centres educatius de les comarques de predomini lingüístic valencià i els centres de les comarques de predomini lingüístic castellà.
  
- Fomentar el coneixement de la realitat educativa, cultural, social i lingüística de les comarques i poblacions reconegudes en els articles 35 i 36 de la Llei d'Ús i Ensenyament del Valencià.
  
- Propiciar la formació de l'alumnat en el respecte a la utilització de l'altra llengua oficial i al procés de normalització lingüística del valencià dins d'un model d'enriquiment.
  
- Ampliar el camp d'observació de l'alumnat a partir del coneixement del seu entorn social, cultural i lingüístic.
  
- Possibilitar activitats d'ús real del valencià que afavorisquen tant el seu domini com la integració lingüística.
  
2. Els intercanvis hauran d'acomplir les condicions següents:
  
a) El programa tindrà prevista la realització d'experiències educatives en forma de classes ordinàries de qualsevol àrea curricular que es vehiculen en l'altra llengua oficial distinta de l'habitual. La idea central és que l'alumnat puga treballar en projectes comuns, amb la possibilitat de continuïtat, que afavorisquen la competència comunicativa en els dos idiomes.
  
b) L'alumnat participant, durant l'intercanvi, haurà de residir als domicilis de l'alumnat receptor. Cas de no poder residir per circumstàncies excepcionals, el centre receptor procurarà proporcionar allotjament en centres educatius, albergs juvenils o institucions similars de la localitat.
  
c) El centre educatiu es compromet a seleccionar els participants en els intercanvis i garantir el desplegament normal de les classes per a la resta de l'alumnat que no participe.
  
d) La durada total de l'intercanvi no serà inferior a tres dies ni superior a deu.
  
e) El nombre d'alumnes participants haurà d'oscil·lar entre un mínim de 10 i un màxim de 35.
  
No obstant això, en els centres d'1 o 2 unitats podran participar menys alumnes sempre que ho justifiquen.
  
f) L'alumnat estarà acompanyat durant el viatge i l'estada per professorat del centre de procedència, segons la distribució següent:
  
- Centres d'Educació Especial i primer cicle d'Educació Primària:
  
\* Entre 10 i 15 alumnes: un professor/a.
  
\* Entre 16 i 25: dos professors/es.
  
- Segon i tercer cicle d'Educació Primària
  
\* Entre 15 i 20 alumnes: un/a professor/a
  
\* Entre 21 i 35 alumnes: Dos professors/professores.
  
- Centres d'Educació Secundària, Batxillerat o Formació Professional.
  
\* 20 o menys alumnes: un professor/a.
  
\* Entre 21 i 35 alumnes: un o dos professors/es
  
Tercera
  
Els centres seleccionats rebran l'ajuda següent:
  
a) Per cada professor/professora acompanyant: 25.000 PTA (150,25 euros).
  
b) Per cada alumne participant incloent les despeses de preparació i desplegament de l'intercanvi, i en el cas dels centres privats concertats la pòlissa d'assegurança, s'aplicaran els mòduls següents de distància en quilòmetres (anada i tornada) entre els centres que realitzen l'experiència d'intercanvi:
  
- Menys de 100 quilòmetres:
  
Estades fins a 6 dies: fins un màxim de 8.000 PTA (48.08 euros).
  
Estades de més de 6 dies: fins un màxim de 10.000 PTA (60.10 euros).
  
- Entre 101 i 299 quilòmetres:
  
Estades fins a 6 dies: fins un màxim de 10.000 PTA (60.10 euros).
  
Estades de més de 6 dies: fins un màxim de 12.000 PTA (72.12 euros).
  
- Més de 300 quilòmetres:
  
Estades fins a 6 dies: fins un màxim de 14.000 PTA (84.14 euros).
  
Estades de més de 6 dies: fins un màxim de 16.000 PTA (96.16 euros).
  
Quarta
  
1. Les sol·licituds es formalitzaran segons el model de l'annex II i hauran d'anar acompanyades de la documentació següent:
  
a) Projecte pedagògic :
  
- Aspectes generals:
  
\* Breu referència al centre que demana l'experiència d'intercanvi i el seu entorn.
  
\* Planificació de les activitats interdisciplinàries i de normalització lingüística previstes pel centre.
  
\* Breu resum de la realitat educativa del centre de destinació i del seu entorn.
  
\* Especificació i situació del Programa d'Educació Bilingüe per als centres ubicats a la zona de predomini lingüístic valencià i del Pla de Normalització Lingüística, per als centres ubicats a la zona de predomini lingüístic castellà.
  
\* Pla d'activitats a realitzar durant l'intercanvi escolar, incloent visites culturals que afavorisquen el coneixement de la realitat geogràfica, cultural i lingüística de la comarca del centre que es visita.
  
- Aspectes específics d'organització i realització de l'intercanvi:
  
\* Consideracions i criteris en què es basa la sol·licitud.
  
\* Nivell educatiu de l'alumnat.
  
\* Objectius que pretén aconseguir l'intercanvi i la seua incidència en la normalització lingüística i en les diferents àrees curriculars.
  
\* Proposta del programa d'activitats a realitzar.
  
\* Calendari de l'esquema d'activitats per dia des de l'inici de l'experiència fins al retorn al lloc d'origen.
  
b) Previsió desglossada del pressupost econòmic de l'intercanvi.
  
c) Aprovació del Consell Escolar. En cas de participar agrupats dos o més centres, hauran de remetre la certificació de cadascun dels centres.
  
d) Acceptació escrita per part de la direcció del centre receptor on es realitzarà l'experiència d'intercanvi.
  
e) Certificació expedida pel director del centre del nomenament del professorat responsable per a la realització de l'intercanvi, a més de la relació nominal de l'alumnat i del compromís de tramitar una memòria avaluativa de l'experiència, la qual inclourà les dades que establix la present convocatòria.
  
2. Els centres demanaran les autoritzacions escaients als pares, mares o tutors legals de l'alumnat per tal de realitzar l'intercanvi. Les autoritzacions seran arxivades en el centre.
  
3. En els casos d'agrupament de dos o més centres, caldrà designar un representant als efectes de comunicació i de lliurament de l'ajuda.
  
4. La sol·licitud la subscriurà el director, pel que fa als centres públics, i el titular pel que fa als privats concertats.
  
Quinta
  
El termini de presentació dels projectes i sol·licituds és de trenta dies a partir de la publicació de la present Ordre al Diari Oficial de la Generalitat Valenciana. La seua presentació pot realitzar-se al registre general de les direccions territorials de Cultura i Educació, sense perjudici del que establix l'article 38.4 de la Llei 30/1992 de 26 de novembre, de Règim Jurídic de les Administracions Públiques i del Procediment Administratiu Comú.
  
Sisena
  
En el supòsit que el grup d'alumnes i professors que hagen de realitzar l'experiència d'intercanvi no tinguen coberts els riscs de malaltia, accidents i responsabilitat civil, hauran de concertar-ne amb una entitat d'assegurança la cobertura durant el període que es realitze l'experiència. La corresponent pòlissa cal presentar-la a la Direcció General d'Ordenació i Innovació Educativa i Política Lingüística, com a requisit previ a la realització de l'intercanvi.
  
Setena
  
Els projectes presentats seran avaluats amb un màxim de 10 punts, atenent a criteris de coherència i qualitat pedagògica per una comissió seleccionadora presidida pel director general d'Ordenació i Innovació Educativa i Política Lingüística o la persona que delegue, i constituïda per:
  
- El cap del Servei d'Ensenyaments en Valencià o la persona que delegue.
  
- Dos assessors/es didàctics per a l'ensenyament en valencià designats pel director general d'Ordenació i Innovació Educativa i Política Lingüística.
  
- Un inspector o inspectora designat pel cap de Servei d'Avaluació i Inspecció Educativa.
  
- Un funcionari administratiu designat pel cap de Servei d'Ensenyaments en Valencià que en farà de secretari.
  
La comissió efectuarà la valoració de les experiències presentades i l'assignació de l'import de les ajudes previstes en la present ordre, en dos relacions diferents, una per als centres privats concertats i l'altra per als centres públics.
  
El termini màxim per a resoldre les sol·licituds presentades caldrà que siga de 2 mesos comptadors a partir del termini de presentació de les sol·licituds. En el supòsit que transcorregut el termini no s'haja dictat cap resolució, les sol·licituds presentades es consideraran desestimades.
  
Vuitena
  
1. A proposta de la comissió, el director general d'Ordenació i Innovació Educativa i Política Lingüística resoldrà la convocatòria, que es publicarà en el Diari Oficial de la Generalitat Valenciana i especificarà en dos relacions, una per als centres privats concertats (beneficiaris pel capítol IV) i l'altra per als centres públics (beneficiaris pel capítol II):
  
a) Els centres beneficiaris de les ajudes i la seua quantia.
  
b) Els centres que no obtinguen ajuda, per ordre de puntuació, restaran en reserva i sols podran tindre ajuda si es produïx alguna renúncia per part dels centres beneficiats. En tot cas, la quantia serà, com a màxim, la corresponent als centres que renuncien.
  
c) Els centres exclosos, especificant les causes.
  
2. Els centres privats concertats beneficiaris de les ajudes rebran l'ajuda després de realitzar l'activitat i d'haver aportat tota la justificació documental de les despeses segons la base novena. Els beneficiaris de quantitats superiors a les tres-centes mil pessetes, estan obligats a acreditar davant la Conselleria de Cultura, Educació i Ciència que es troben al corrent del compliment de les seues obligacions tributàries i de Seguretat Social, segons els articles 7, 8, 9 i 10 del Reial Decret 390/1996, d'1 de març.
  
3. Els centres públics beneficiaris rebran les ajudes en la seua totalitat després de publicar-se la resolució.
  
Novena
  
Segons la normativa vigent, els centres beneficiaris de les d'ajudes estaran obligats a:
  
1. Sotmetre's a les actuacions de comprovació que, si cal, puga realitzar la Conselleria de Cultura, Educació i Ciència, així com altres controls legalment establits.
  
2. Justificar la correcta inversió de les ajudes rebudes, a través de la presentació de la documentació següent:
  
2.1. Memòria descriptiva del viatge i de l'estada realitzats.
  
2.2. Certificat de la direcció del centre que expresse que ha quedat coberta la finalitat que motivà l'ajuda.
  
3. Els centres privats concertats hauran de lliurar una carpeta-índex que incloga els originals de les factures, rebuts i qualsevol altre tipus de justificant de despeses realitzades que, legalment admès, siga imputable a l'ajuda concedida.
  
4. Els centres públics que resulten beneficiaris de les ajudes, hauran de justificar les despeses extraordinàries de funcionament per a la realització de l'activitat segons el que establix l'Ordre de la Conselleria de Cultura, Educació i Ciència, de 18 de maig de 1995 (DOGV de 9 de juny de 1995), per la qual es regula i es desplega l'activitat i l'autonomia de la gestió econòmica dels centres docents públics no universitaris de la Comunitat Valenciana.
  
Deu
  
Abans del dia 15 de desembre de 2000, els centres beneficiaris de les ajudes ajudes trametran un exemplar de la memòria i la resta de la documentació exigida en la base anterior al Servei d'Ensenyaments en Valencià de la Direcció General d'Ordenació i Innovació Educativa i Política Lingüística.
  
La no justificació de l'ajuda rebuda, segons allò que regula la present ordre, comportarà el reintegrament de les quantitats no justificades i l'exigència dels interessos de demora, sense perjudici de les responsabilitats administratives en què es puga incórrer, segons la legislació vigent de conformitat amb l'article 47.9 de la Llei d'Hisenda Pública de la Comunitat Valenciana
  
Annex II
  
Model de sol·licitud
  
1. Centre d'origen ...
  
Codi: ... CIF: ...
  
Adreça: ... Telèfon: ... Localitat:...
  
Comarca: ....
  
Zona de predomini lingüístic: valencià/castellà
  
Programes bilingües que aplica:
  
Nombre d'unitats: Educació Infantil:
  
Primària:
  
Secundària:
  
Nivell que sol·licita l'intercanvi:....
  
Dades bancàries
  
Nom de l'entitat bancària:...
  
Adreça de la sucursal: ...
  
Localitat:...
  
Codi Sucursal: ... Núm. compte ...
  
2. Centre de destinació ...
  
Codi: ... CIF: ...
  
Adreça: ... Telèfon: ...
  
Localitat:...
  
Comarca: ...
  
Zona de predomini lingüístic: valencià/castellà
  
Programes bilingües que aplica:
  
Nombre d'unitats: Educació Infantil :
  
Primària :
  
Secundària:
  
3. Dades de l'intercanvi:
  
Dates previstes ...
  
Núm. d'alumnes participants ...
  
Distància entre els centres de l'intercanvi:... km.
  
A la sol·licitud s'adjunten els documents que especifica l'apartat 4 de l'annex I, de la present Ordre.
  
... d ... de 2000.
  
La direcció del centre/ El titular (firma i segell).